b'\n_START_ARTICLE_\n1. oklepna brigada (JLA)\n_START_SECTION_\nSlovenska osamosvojitvena vojna\n_START_PARAGRAPH_\nKot najmo\xc4\x8dnej\xc5\xa1a enota 14. korpusa je brigada 27. junija ob 00.30 dobila ukaz poveljstva korpusa, da posreduje proti Sloveniji. Od celotne brigade sta dobila ukaz za premik le izvidni\xc5\xa1ka \xc4\x8deta, ki naj bi prodrla do Kranja, kjer naj bi se zdru\xc5\xbeila s 61. gorskim bataljonom in skupaj z njim zasedla mejne prehode Rate\xc4\x8de, Korensko sedlo, Ljubelj, Jezersko ter Hru\xc5\xa1ica; 1. tankovski bataljon pa je dobil nalogo, da zavaruje letali\xc5\xa1\xc4\x8de Brnik._NEWLINE_Ob 02:30 sta se enoti odpravili iz Voja\xc5\xa1nice Ivana Cankarja - izvidni\xc5\xa1ka \xc4\x8deta kot enotna formacija, tankovski bataljon pa se je razdelil v dve koloni: 1.) Vrhnika-Log-Brezovica-Dobrova-To\xc5\xa1ko \xc4\x8celo-\xc5\xa0entvid-letali\xc5\xa1\xc4\x8de Brnik in 2.) Vrhnika-avtocesta-Ljubljana (zahodna obvoznica)-\xc4\x8crnu\xc4\x8de-Trzin-Menge\xc5\xa1-Moste-letali\xc5\xa1\xc4\x8de Brnik. Tankovski bataljon je \xc5\xbee na za\xc4\x8detku naletel na te\xc5\xbeave; \xc5\xa1e preden je zapustil voja\xc5\xa1nico, se je pokvaril tank poveljnika brigade, tako da ga je ta moral pustiti v voja\xc5\xa1nici in prisesti v oklepni transporter M-80. Kolona je nato pri\xc5\xa1la do Brezovice, kjer pa je naletela na barikado iz osebnih avtomobilov; ve\xc4\x8dina enote je pre\xc5\xa1la barikado brez te\xc5\xbeav, toda en tank je obti\xc4\x8dal v obcestnem jarku in enota je izgubila prevozno poljsko kuhinjo (prikolica). Ista kolona je nato zgre\xc5\xa1ila pot in zapeljala na samo To\xc5\xa1ko \xc4\x8delo, namesto da bi na Prevalu pod To\xc5\xa1kim \xc4\x8delom zavili proti \xc5\xa0entvidu; zaradi ozkega cesti\xc5\xa1\xc4\x8da je enota pri obra\xc4\x8danju izgubila \xc5\xa1e dva tanka. V \xc5\xa0entvidu je kolona naletela na drugo barikado, a jo je tokrat pre\xc4\x8dkala brez izgub. V vodi\xc5\xa1kem gozdu so naleteli na tretjo barikado, a so tudi to uspeli pre\xc4\x8dkati. Druga kolona, ki ji je poveljeval namestnik poveljnika bataljona in je bila namenjena \xc4\x8dez Trzin, je prav tako naletela na te\xc5\xbeave. Prvo barikado je pre\xc4\x8dkala na cesti Ljubljana-Zagreb, toda pri Brdu je naletela na mo\xc4\x8dnej\xc5\xa1o barikado. Kolona je tu izgubila vse tovornjake in avtomobile, s tem pa tudi vso oskrbo. Tanki in oklepni transporterji so lahko pre\xc4\x8dkali novo oviro, dokler niso pri\xc5\xa1li do Trzina. Tu je kolona naletela na novo barikado, kjer so izgubili tri oklepne transporterja, ki so se zagozdili. Ve\xc4\x8dina vozil je vseeno nadaljevala pot in se nato pred letali\xc5\xa1\xc4\x8dem Brnik zdru\xc5\xbeila s prvo kolono, na koncu pa so vsa obstala pred zadnjo barikado. Istega popoldneva je izbruhnila bitka za letali\xc5\xa1\xc4\x8de Brnik, toda tankisti niso uspeli zase\xc4\x8di celotnega letali\xc5\xa1\xc4\x8da. 4. julija je bil dose\xc5\xbeen dogovor, s katerim se je tankovski bataljon umaknil nazaj v voja\xc5\xa1nico pod nadzorom slovenskih sil._NEWLINE_2. julija je sledil drugi izpad dela brigade iz voja\xc5\xa1nice. Tokrat je najprej vojno letalstvo napadlo blokado v Vrhniki, nakar je ob 15:40 2. oklepni bataljon (20 tankov in 8 oklepnih transporterjev) zapustil voja\xc5\xa1nico z namenom, da prodre do Logatca. Celotni bataljon je bil zaustavljen pred barikado pri Cestarju, kjer so ga pripadniki TO RS tudi napadli in po\xc5\xa1kodovali dva tanka. Ker je poveljstvo brigade spredvidelo, da preboj ni mogo\xc4\x8d, se je bataljon 3. julija ob 20:00 vrnil nazaj v voja\xc5\xa1nico. Istega dne (3. julij) je sledil tretji izpad. Tokrat je 1. \xc4\x8deta 3. oklepnega bataljona (7 tankov) ob 17:40 zapustila voja\xc5\xa1nico z namenom, da prodre do Sinje gorice. Toda tudi ta izpad se je kon\xc4\x8dal neuspe\xc5\xa1no, ko je bila \xc4\x8deta zaustavljena pri nadvozu Sinja gorica. Tudi tu so teritorialci po\xc5\xa1kodovali dva tanka in \xc4\x8deta se je ob 18:30 vrnila v voja\xc5\xa1nico.'